L’Ajuntament de Carcaixent informarà sobre prevenció d’incendis forestals i mosquit tigre
25 de juliol de 2017

Carcaixent

La propera setmana Carcaixent acollirà dos xarrades informatives sobre prevenció d’incendis forestals i mosquit tigre, dos dels potencials problemes amb què els veïns i veïnes poden trobar-se amb la pujada de les temperatures.

El 31 de juliol, a les 19:00 hores, tindrà lloc a l’Auditori de les Dominiques una xarrada sobre incendis forestals dins de la campanya de prevenció posada en marxa des de la Conselleria de Medi Ambient. Amb el lema 'Stop al Foc, La teua actitud pot marcar la diferència", la campanya de prevenció d'incendis de 2017 vol conscienciar els ciutadans de la importància de tindre actituds cíviques i mostrar de forma clara que els incendis forestals tenen conseqüències directes sobre les persones, béns i entorn natural.

Des de l’Ajuntament de Carcaixent s’ha traslladat als veïns i veïnes de les urbanitzacions del terme la importància d’acudir el proper dilluns a la reunió informativa, ja que s’hi abordaran qüestions d’interés particular per a ells com ara mesures de prevenció i autoprotecció que s'han d'aplicar, així com protocols d'actuació en cas d'emergència que han d'adoptar en les diferents situacions de perill relacionades amb el foc.

Per al dijous 3 d’agost, a les 19:30 hores, en el Centre d’Empreses està prevista una segona xarrada informativa sobre el mosquit tigre impartida per «Lokímica», l’empresa encarregada d’aplicar els tractaments contra este insecte dins de la campanya de vectors de la Mancomunitat de la Ribera i de la qual forma part Carcaixent des de juny de 2016. A banda d’explicar en què consisteixen els tractaments, es donaran una sèrie de pautes per a evitar l’aparició del mosquit tigre en els domicilis particulars o sobre com actuar en cas de picades.

Paula Lozano, regidora de Medi Ambient, ha explicat que «tant els incendis forestals com el mosquit tigre són dos dels principals problemes amb què ens podem trobar durant els mesos de més calor, és per això que considerem molt important oferir estes xarrades no solament per a donar unes nocions bàsiques a la ciutadania quant a prevenció, sinó també perquè puguen interactuar amb experts en el tema i plantejar-los dubtes i preguntes».